Αθήνα: 22.11.2017

 Αρ. Πρωτ.:1664

**ΔΕΛΤΙΟ ΤΥΠΟΥ Ε.Σ.Α.μεΑ.:**

**Άμεσα μέτρα ανακούφισης των ατόμων με αναπηρία στις πληγείσες περιοχές- Επιστολή αγανάκτησης στον Πρωθυπουργό**

Ανοιχτή επιστολή προς τον πρωθυπουργό Αλέξη Τσίπρα με την οποία εκφράζει την αγανάκτησή της εξέδωσε η ΕΣΑμεΑ, για την παντελή έλλειψη πρόσθετων μέτρων για την αντιμετώπιση των καταστροφών από τις πρόσφατες θεομηνίες, που έχουν υποστεί οι πληγείσες οικογένειες που έχουν μέλη άτομα με αναπηρία ή χρόνια πάθηση.

Είναι γεγονός ότι τα άτομα με αναπηρία, χρόνιες παθήσεις και οι οικογένειες που έχουν στη φροντίδα τους άτομα με βαριά αναπηρία, είναι οι πρώτοι που θίγονται σε καταστάσεις εκτάκτου ανάγκης, όπως φυσικές καταστροφές, σεισμούς, πλημμύρες λόγω ακραίων καιρικών φαινομένων κ.α.

Αντί για πρόσθετα μέτρα στήριξης, στην τροπολογία που κατατέθηκε στη Βουλή, δεν έχει γίνει καμία αναφορά στις οικογένειες αυτές.

Η ΕΣΑμεΑ ζητά επιτακτικά να παρθούν άμεσα μέτρα, όπως αυτά που περιγράφονται στην επιστολή προς τον πρωθυπουργό. Ενδεικτικά:

* Πλήρης αποκατάσταση από τον ΕΟΠΥΥ όλου του ιατρικού εξοπλισμού, όπως τεχνικά βοηθήματα, μηχανήματα, αναπηρικά αμαξίδια κ.α, που καταστράφηκαν από τις πλημμύρες, χωρίς καμία οικονομική συμμετοχή των δικαιούχων.
* Μηδενική συμμετοχή των ασφαλισμένων με αναπηρία και χρόνιες παθήσεις που έχουν πληγεί από τις πλημμύρες και των μελών των οικογενειών τους στα συνταγογραφούμενα φάρμακα και στα τεχνικά βοηθήματα, στα είδη ειδικής διατροφής και τις βιταμίνες.
* Διπλασιασμός του επιδόματος που λαμβάνουν τα άτομα με αναπηρία που έχουν πληγεί, για χρονική περίοδο τουλάχιστον 6 μηνών.
* Στις πληγείσες επιχειρήσεις, στις οποίες ο ιδιοκτήτης τους έχει αναπηρία ή χρόνια πάθηση, ή είναι γονιός παιδιού με αναπηρία, να υπάρξει προσαύξηση 50% στην οικονομική ενίσχυση που θα καταβληθεί.

[**Όλες οι προτάσεις αναλυτικά στην επιστολή.**](http://www.esaea.gr/our-actions/parliament/3633-anoixti-epistoli-tis-e-s-a-mea-me-thema-lipsi-ameson-kai-apotelesmatikon-metron-gia-tin-prostasia-ton-atomon-me-anapiria-me-xronies-pathiseis-kai-ton-oikogeneion-toys-stis-perioxes-poy-epligisan-apo-tis-prosfates-theominies)

Τα άτομα με αναπηρία, χρόνιες παθήσεις και οι οικογένειές τους γνωρίζουν πολύ καλά τι θα πει άνιση μεταχείριση, αποκλεισμός, φτώχεια και ζητούν το αυτονόητο: προστασία από την ελληνική Πολιτεία, σε περιόδους κρίσεων.

Γ***ια περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.* Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**